REPUBLIKA SRBIJA

NARODNA SKUPŠTINA

Odbor za obrazovanje, nauku,

tehnološki razvoj i informatičko društvo

14 Broj : 06-2/130-17

19. jul 2017. godine

B e o g r a d

ZAPISNIK

12. SEDNICE ODBORA ZA OBRAZOVANjE, NAUKU,

TEHNOLOŠKI RAZVOJ I INFORMATIČKO DRUŠTVO,

ODRŽANE 12. JULA 2017. GODINE

Na osnovu člana 42. stav 4. sednica je održana van sedišta Narodne skupštine u Crnoj Travi u prostorijama Obrazovnog centra „Milentije Popović“.

Sednica je počela u 12,00 časova.

Sednici je predsedavao Ljubiša Stojmirović, zamenik predsednika Odbora.

Sednici su prisustvovali članovi Odbora: Nataša St. Jovanović, prof. dr Marko Atlagić, Fatmir Hasani, Marko Parezanović i Milena Bićanin.

Sednici je prisustvovala Danica Bukvić (Miletić Mihajlović), zamenik člana Odbora.

Sednici nisu prisustvovali članovi Odbora: Muamer Zukorlić, Dubravko Bojić, Žarko Korać, Aleksandra Jerkov, Đorđe Kosanić, Žarko Obradović, Bogdan Obradović, dr Vladimir Orlić, Ratko Jankov i Olena Papuga, niti njihovi zamenici.

Sednici su prisustvovali i: Slavoljub Blagojević, predsednik Opštine Crna Trava, Dragan Kostić, direktor školskog centra „Milentije Popović“ u Crnoj Travi, Jelena Gligorijević, načelnica opštinske uprave Crna Trava i Aleksandra Gligorijević, direktorka gradske biblioteke.

Sednicu je otvorio Ljubiša Stojmirović, zamenik predsenika Odbora. Na početku on je istakao da je održavanje sednica Odbora van sedišta dobar način da se oseti prisustvo Narodne skupštine u svim delovima Srbije. Zbog toga je predložio da se 12. sednica Odbora održi u Crnoj Travi, u lokalnoj školi koja ima dugu tradiciju u obrazovanju u oblasti građevinarstva, ali koja je usled nepovoljnih demografskih kretanja došla do ivice postojanja. Ovaj problem ne pogađa samo Crnu Travu, već i najveći broj ruralnih opština te je zbog toga na svima nama obaveza da učinimo sve kako bi se ova negativna kretanja zaustavila i povrh toga uložili dodatni napori u cilju unapređenja obrazovanja i vaspitanja u nerazvijenim opštinama.

Slavoljub Blagojević, predsednik Opštine Crna Trava, izneo je da je Opština Crna Trava najmanja opština u Srbiji i da ima svega 1660 stanovnika, 14 mesnih zajednica i 25 naseljenih mesta. Teritorija opštine je velika, ali i najređe naseljena opština u Evropi sa 5 stanovnika po kilometru kvadratnom. U period od 1960 – 1980 godine, naročito su bile izražene migracije, a taj trend se i danas nastavlja. Privreda je slabo razvijena i priliv investicija nije zadovoljavajući. On je apelovao da se na državnom nivou napravi plan kako bi se Crna Trava spasila od nestajanja, a to bi jedino bilo moguće ostvariti novim naseljavanjem i novim investicijama.

Dragan Kostić, direktor školskog centra „Milentije Popović“ u Crnoj Travi ukratko je upoznao prisutne sa istorijom škole. Škola je osnovana odmah po završetku Prvog svetskog rata 1919. godine i u školi se izučavao kamenorezački zanat. Do Drugog svetskog rata škola je nesmetano radila, da bi po dolasku bugarske okupacije škola bila izmeštena 1943. godine u Trn u Bugarskoj. Tom prilikom su odneti i neki školski eksponati, ali je najveći broj njih bio vraćen po okončanju rata. Sadašnja zgrada škole je napravljena 1975. godine, poseduje i dom učenika. Proteklih godina je uz pomoć donacija iz Evropske unije renovirana. Najveći problem sa kojim se škola trenutno suočava je smanjen broj dece. Takođe, problem pretstavlja i to što je Ministarstvo ukinulo odeljenje sa obrazovnim profilom „ekonomski tehničar“ i školi dodelilo jedno odeljenje sa obrazovnim profilom „trgovac“, ali za to nije bilo dovoljno interesovanja dece i to odeljenje je rasformirano. On je predložio da se u budućim zakonima na poseban način tretiraju pogranična i slabo naseljena mesta i mesta sa mešovitom populacijom, te bi na taj način bio omogućen opstanak škola u ruralnim predelima. Takođe, korisno bi bilo ukoliko bi Ministarstvo omogućilo da škola ima neki atraktivniji obrazovni profil kako bi škola na taj način privolela decu da ostanu u Crnoj Travi.

Narodni poslanik Fatmir Hasani ukazao je da najveću krivicu u ovom slučaju snosi država, usled nepostojanja strategije razvoja slabo naseljenih oblasti. Potrebni su konkretni projekti i rešenja jer vremena za gubljenje nema. Malo investicija u opštine poput Crne Trave imalo bi ogroman uticaj na poboljšanje života stanovnika. Njegova sugestija je da žitelji Crne Trave sami pokušaju da pred nadležnim institucijama više govore o ovim problemima.

Marko Atlagić, član Odbora, rekao je da problem obrazovanja u nerazvijenim sredinama postoji već desetinama godinama. Nažalost, taj problem nije tretiran ni Strategijom obrazovanja. Treba napomenuti da ovaj problem nije vezan samo za Srbiju već se sa sličnim problemom suočavaju i druge evropske zemlje. Procena je da oko 40% stanovništva živi u ruralnim predelima i da se ta činjenica ne sme zanemariti. Zbog toga, u slučaju da se država bude vodila isključivo ekonomskim parametrima, mnoge škole bi se ugasile, a to bi imalo katastrofalne efekte po zemlju. Jedan od načina za prevazilaženje problema, poput onog sa kojim se suočava Crna Trava, moglo bi biti osnivanje edukativnih centara na nivou mesnih zajednica u kome bi se obrazovalo i odraslo stanovništvo. Takođe, uvođenje dualnog obrazovanja imalo bi pozitivan uticaj na razvoj nerazvijenih sredina. Na kraju izlaganja, on je dodao da je dobro da se o ovom problemu razgovara, a ukoliko bi se u rešavanje uključili svi relevatni faktori sigurno je da bi se do nekog rešenja došlo.

Narodna poslanica Nataša St. Jovanović iznela je da Crna Trava ima puno potencijala, pre svega u oblasti proizvodnje ekološke hrane i razvoja zanata. Možda bi u tom smeru trebalo tražiti put za razvoj Crne Trave i privlačenja novih stanovnika. Ona je dodala da se slaže sa predlogom da se pogranične i nerazvijne opštine tretiraju u zakonu na poseban način, zbog svog geografskog položaja, strukture stanovništva i ekonomske razvijenosti.

Narodna poslanica Milena Bićanin, iznela je da su mnogi građevinari iz Crne Trave širom sveta ostvarili značajne rezultate u oblasti građevinarstva, ali da se u Crnu Travu nisu vratili iz raznih razloga. Možda je najvažniji taj, što nisu imali čemu da se vrate, jer je razvoj Crne Trave stao, a ništa nije urađeno kako bi se opština razvijala i u nekom drugom pravcu. Trenutno je demografski problem gorući u Crnoj Travi i ukoliko se nastavi ovaj negativan trend, Crna Trava će nestati. Ona se takođe saglasila da je za nerazvijene opštine potrebno obezbediti u zakonu poseban status, a u rešavanje problema potrebno je uključiti i ostale državne organe, lokalne samouprave i nevladin sektor.

Član Odbora Marko Parezanović je pohvalio praksu održavanja sednica van sedišta Narodne skupštine i dodao da je to dobar način približavanja institucija građanima. Crna Trava nije izuzetak i slični trendovi migracije stanovništva iz manjih u veća mesta pogađa i mnogo veće i razvijenije zemlje od Srbije. Obrazovni sistem Srbije jeste prenapregnut i potrebno je sprovesti racionalizaciju, ali pri tome se moraju uzeti u obzir i potrebe stanovnika u malim i nerazvijenim sredinama. On je pohvalio predlog narodnog poslanika Marka Atlagića da se u manjim mestima otvore edukativni centri i da se na taj način obrazovanje učini dostupnim i u malim mestima. Takođe, on je predložio da lokalna samouprava pokuša da Crnu Travu „učini vidljivijom“ putem nekog zabavnog sadržaja ili manifestacije kakve postoje u drugim delovima Srbije.

Narodna poslanica Danica Bukvić, je ukazala da su demografski problem i problem racionalizacije u školama međusobno povezani i da je teško pronaći nove načine kako bi se privukli mladi da dođu da žive u malim mestima. Dobra volja za rešenje problema postoji, ali treba videti koje bi rešenje dalo najbolje rezultate u što kraćem roku jer je stanje na terenu alarmantno.

U nastavku sednice zamenik predsednika Odbora, prof. Stojmirović izneo je da je ova sednica samo prvi korak ka rešavanju problema i da će Odbor preduzeti sve što je u njegovoj moći da se pomogne Crnoj Travi, ali i svim drugim nerazvijenim opštinama. Ovom prilikom, kao mali vid pomoći, on je donirao biblioteci određeni broj knjiga, na čemu mu se zahvalila Aleksandra Cvetković, direktorka biblioteke.

Jelena Gligorijević, načelnica Opštine Crna Trava, istakla je da je opština konkurisala kod nadležnog ministarstva za sredstva za podsticanje populacione politike, ali i da su već odboreni projekti na izmaku, te bi zbog toga u narednom periodu trebalo sugerisati ministarstvu da odobreni projekti obuhvataju duži vremenski period za realizaciju

Na kraju sednice članovi Odbora su se saglasili da se o stavovima iznetim na sednici Odbora informiše Ministarstvo prosvete, nauke i tehnološkog razvoja.

Sednica je završena u 13,40 časova.

SEKRETAR ZAMENIK PREDSEDNIKA

Dragomir Petković prof. dr Ljubiša Stojmirović